Jan Eskildsen
Jan Eskildsen er en dansk redaktør, grafiker, fagskribent og boghistoriker. Han blev udlært typograf 1968, klubpædagog 1970 og litografisk trykker i 1971, siden efteruddannet på Den Grafiske Højskole (fra 2008 Danmarks Medie- og Journalisthøjskole) og på Den Journalistiske Efteruddannelse.
Jan Eskildsen har bestridt bestyrelsesposter inden for både ungdomsorganisationer, fagpressen og politiske organisationer. Som samfundsdebattør har Jan Eskildsen en ikke ubetydelig rolle på Bornholm, hvor han er bosat. I 2006 tog Jan Eskildsen initiativet til et antikvarisk bogbytte- og foredragsprojekt i Sandvig under navnet Sandvig Bogby.
Fagligt har Jan Eskildsen markeret sig som en landets eksperter i ny grafisk teknologi, med deraf affødt udstrakt konsulentarbejde og flere redaktørstillinger inden for de grafiske fag. Ordbøger om branchens terminologi (Prepress Ordbog 1993 og Grafisk Ordbog 2003) samt et stort forfatterskab i fagpressen om den aktuelle udvikling i medieindustrien er i de senere år fulgt op af personal-historiske arbejder om det tidlige 1900-tals betydeligste bogtrykkere.
Således blev velskrevne små bøger om den danske bogkunstner Kristian Kongstad (1995) og hans forbillede, englænderen William Morris (2000), i 2004 suppleret med et grundigt værk om C. Volmer Nordlunde (C. Volmer Nordlunde – Danmarks store bogtrykker).
Med grundighed har Jan Eskildsen i de seneste år skrevet artikler om middelalderens kirkebyggeri på Bornholm og i Sydsverige, og han må betragtes som en af landets største kendere af specielt den historiske baggrund for de bornholmske og øvrige danske rundkirker.